**DĖL PRITARIMO PROJEKTUI „ROKIŠKIO LOPŠELIO-DARŽELIO „NYKŠTUKAS“ PASTATO, ESANČIO LAISVĖS G. 15, ROKIŠKIO M., MODERNIZAVIMAS“**

2019 m. gruodžio 20 Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 2 dalies 26 ir 30 punktais, Viešųjų pastatų energinio efektyvumo didinimo programos, patvirtintos Lietuvos Respublikos Vyriausybės 2014 m. lapkričio 26 d. nutarimu Nr. 1328 „Dėl viešųjų pastatų energinio efektyvumo didinimo programos patvirtinimo“, 36 punktu bei atsižvelgdama į AB Šiaulių bankas ir UAB Viešųjų investicijų plėtros agentūros kvietimą teikti paraiškas projektų finansavimui gauti pagal fondo „Savivaldybių pastatų fondas“ finansinę priemonę „Paskolos savivaldybių pastatų modernizavimui, finansuojamos iš Europos regioninės plėtros fondo“, bei 2019 m. gegužės 27 d. Rokiškio rajono savivaldybės administracijos ir įstaigų projektų rengimo ir įgyvendinimo koordinavimo grupės posėdžio protokolo Nr. 13 2 nutartimi, Rokiškio rajono savivaldybės taryba

n u s p r e n d ž i a:

1. Atrinkti Rokiškio lopšelio-darželio „Nykštukas“ pastatą (unikalus Nr. 7396-5003-1013), esantį Laisvės g. 15, Rokiškio m., modernizuoti ir teikti paraišką pagal Savivaldybių pastatų fondo finansinę priemonę „Paskolos savivaldybių pastatų modernizavimui, finansuojamos iš Europos regioninės plėtros fondo“ ir po renovacijos naudoti pastatą pagal paskirtį ne trumpiau nei 10 metų.

2. Patvirtinti, kad Rokiškio rajono savivaldybės administracijos 2019-10-10 investicijų projektas „Rokiškio lopšelio-darželio „Nykštukas“ pastato, esančio Laisvės g. 15, Rokiškio m., modernizavimas“ (toliau – projektas) yra tinkamas.

3. Įgalioti Rokiškio rajono savivaldybės administraciją atlikti lopšelio-darželio „Nykštukas“ pastato (unikalus Nr. 7396-5003-1013), esančio Laisvės g. 15, Rokiškio m., paprasto remonto techninio projekto, techninės projekto priežiūros ir rangos darbų pirkimą.

Šis sprendimas per vieną mėnesį gali būti skundžiamas Lietuvos administracinių ginčų komisijos Panevėžio apygardos skyriui adresu Respublikos g. 62, Panevėžys, Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka.

Savivaldybės meras Ramūnas Godeliauskas

Vilma Mečiukonienė

Rokiškio rajono savivaldybės tarybai

**SPRENDIMO DĖL PRITARIMO PROJEKTUI „ROKIŠKIO LOPŠELIO-DARŽELIO „NYKŠTUKAS“ PASTATO (ESANČIO LAISVĖS G. 15, ROKIŠKIS) MODERNIZAVIMAS“ AIŠKINAMASIS RAŠTAS**

**Sprendimo projekto tikslas ir uždaviniai.** Šio sprendimo tikslas – patvirtinti, kad investicijų projektas **„**Rokiškio lopšelio-darželio „Nykštukas“ pastato (esančio Laisvės g. 15, Rokiškis) modernizavimas“yra tinkamas bei gauti leidimą pirkti techninio projekto rengimo paslaugas, techninės priežiūros ir rangos darbų pirkimą.

**Šiuo metu esantis teisinis reglamentavimas.** LR Vyriausybės 2014 m. lapkričio 26 d. nutarimas Nr. 1328 „Dėl Viešųjų pastatų energinio efektyvumo didinimo programos patvirtinimo“, Lietuvos Respublikos finansų ministro 2016 m. gegužės 26 įsakymas Nr. 1K-213 „Dėl dotacijų savivaldybėms skyrimo ir grąžinimo tvarkos aprašo patvirtinimo“.

**Sprendimo projekto esmė.** Vadovaujantis LR Vyriausybės 2014 m. lapkričio 26 d. nutarimu Nr. 1328 „Dėl viešųjų pastatų energinio efektyvumo didinimo programos patvirtinimo“, parengtas energijos vartojimo auditas ir investicijų projektas **„**Rokiškio lopšelio-darželio „Nykštukas“ pastato (esančio Laisvės g. 15, Rokiškis) modernizavimas**“** (pridedama). Atsižvelgiant į AB Šiaulių bankas ir UAB Viešųjų investicijų plėtros agentūros kvietimą teikti paraiškas projektų finansavimui gauti pagal fondo „Savivaldybių pastatų fondas“ finansinę priemonę „Paskolos savivaldybių pastatų modernizavimui, finansuojamos iš Europos regioninės plėtros fondo“, reikalingas tarybos sprendimas, patvirtinantis atrinktą pastatą modernizuoti, investicinio projekto tinkamumą, leidimą pirkti techninį projektą, techninę priežiūrą ir rangos darbus.

 Viešųjų pastatų investicijų projektai gali būti finansuojami dviem būdais: Savivaldybei pasinaudojant Savivaldybių pastatų fondo paskola arba taikant ETPT modelį (pasitelkdamos energijos taupymo paslaugų teikėjus). Pasirinkus Savivaldybių pastatų fondo paskola būdą, savivaldybė kreipiasi į VIPA ir finansinių priemonių valdytoją AB Šiaulių banką dėl lengvatinės paskolos gavimo ir vykdo rangos darbus.

 Lengvatinės paskolos terminas – iki 10 metų, išimtinais atvejais suteikiamos paskolos terminas gali būti iki 20 metų, palūkanų norma paskolų gavėjams – nuo 0,9 proc. iki 1,5 proc. (plius 6 mėn. EURIBOR). Sprendimo projektas parengtas atsižvelgiant į LR Vyriausybės 2014 m. lapkričio 26 d. nutarimu Nr. 1328 „Dėl Viešųjų pastatų energinio efektyvumo didinimo programos patvirtinimo“ patvirtintos Viešųjų pastatų energinio efektyvumo didinimo programos 36 punktą, kuriame nurodoma, kad „Sprendimą dėl investicijų projekto finansavimo pagal Programą būdo, tvirtindama investicijų projektą, priima savivaldybės taryba <...>“. Bus įgyvendinamas Investiciniame Projekte pateiktas 1-asis renovacijos priemonių paketas (atsiperkantis per 30,3 metus), kuris leistų sutaupyti 49,54 proc. dabartinių norminės šilumos energijos bei 24,14 proc. faktinės elektros energijos sąnaudų. Numatoma atlikti šiuos pastato energetines savybes gerinančius darbus: sienų šiltinimas, langų ir lauko durų keitimas, cokolio ir pagrindų šiltinimas, nuogrindos įrengimas, stogo šiltinimas. Taip numatoma atlikti aplinkos atstatymo darbus, panduso įrengimą, žaibosaugos įrengimą. Projekto įgyvendinimas leistų pasiekti pastato B energinio naudingumo klasę. Bendra projekto vertė – 348 452 tūkst. Eur, projektui įgyvendinti būtų teikiama paraiška dėl lengvatinės paskolos ėmimo iš Šiaulių banko 2020–2022 m. laikotarpiui, rangos darbų sumai be inžinerinių paslaugų t. y. 322 641 Eur.

 **Galimos pasekmės, priėmus siūlomą tarybos sprendimo projektą:**

**teigiamos** – inicijuojamu projektu bus siekiama iš dalies pagerinti Rokiškio rajono švietimo įstaigos infrastruktūrą, nes bus sprendžiamos šios pastato infrastuktūros problemos: bus sumažintos didelės pastato energijos vartojimo sąnaudos bei patalpų neatitikimas higienos normoms; bus įgyvendinamas Investiciniame projekte pateiktas 1-asis renovacijos priemonių paketas (atsiperkantis per 30,3 metų laikotarpį), kuris leistų sutaupyti 49,54 proc. dabartinių norminės šilumos energijos bei 24,14 proc. faktinės elektros energijos sąnaudų; projekto įgyvendinimas leistų pasiekti pastato B energinio naudingumo klasę;

 **neigiamos** – nėra.

 **Kokia sprendimo nauda Rokiškio rajono gyventojams.** Rokiškio miesto gyventojų vaikai bus ugdomi tinkamomis, higienos reikalavimus atitinkančiose sąlygose, taip pat pagerės darbuotojų darbo sąlygos, bus taupoma šilumos ir elektros energija, o sutaupytos lėšos galės būti nukreiptos kitoms reikmėms.

**Finansavimo šaltiniai ir lėšų poreikis.** Paskolos lėšos.

 **Suderinamumas su Lietuvos Respublikos galiojančiais teisės norminiais aktais.** Projektas neprieštarauja galiojantiems teisės aktams.

 **Antikorupcinis vertinimas.** Teisės akte nenumatoma reguliuoti visuomeninių santykių, susijusių su LR korupcijos prevencijos įstatymo 8 str. 1 d. numatytais veiksniais, todėl teisės aktas nevertintinas antikorupciniu požiūriu.

Strateginio planavimo, investicijų ir viešųjų pirkimų skyriaus

vyr. specialistė Vilma Mečiukonienė